བོད་སྔ་རབས་ཀྱི་བསྟན་བཅོས་ལ་མཇལ་ན།འདི་ལྟར་སྣང་སྟེ།སློབ་མ་སུ་ཞིག་གིས་བླ་མ་གང་ཞིག་བསྟེན་པ་ལ།ཐོག་མར་བླ་མ་བརྟག་པ་སྔོན་དུ་འགྲོ་དགོས་པར་གསུངས།ཡང་བླ་མ་སུ་ཞིག་གིས་སློབ་མ་གང་ཞིག་བསྡུ་བ་ལ།ཐོག་མར་སློབ་མ་བརྟག་པ་སྔོན་དུ་འགྲོ་དགོས་པར་གསུངས་པ་རེད།དེ་ལྟར།བླ་སློབ་དང་དཔོན་སློབ་གཉིས་ཀས་སུ་ཞིག་གང་དེ་ལ་འབྲེལ་བ་ཆེན་པོ་མ་བྱུང་བའི་ཡར་སྔོན་དུ།ཕན་ཚུན་ལ་རབ་ཏུ་བརྟག་དགོས་པར་དགོངས་པ་རེད།དེ་ནི་གཞན་གང་དང་གང་གི་ཆེད་དུ་ཡང་མ་ཡིན་པར།བསྟེན་འགྱུར་གྱི་བླ་མ་གང་དེ་ལ་སློབ་མ་རང་ཉིད་འདྲེན་པའི་ཡོན་ཏན་གྱི་ཆེ་བ་ཚང་མིན་དང་།སློབ་ཕྲུག་གི་སྐྱོང་ལུགས།དཔེ་ཁྲིད་ཀྱི་ཁྱད་ཆོས་སོགས་ཏེ་སྐུ་གསུང་ཐུགས་གསུམ་ལ་སློབ་མ་རང་ངོས་ནས་མིག་བཤེར་སེམས་རྟོག་བྱ་དགོས་པར་བསྟན་པ་རེད།དེ་བཞིན་དུ།བསྡུ་འགྱུར་གྱི་སློབ་མ་གང་དེ་ལ་བླ་མ་རང་ཉིད་ཀྱིས་ཀྱང་གཟིགས་རྟོག་ཐུགས་དགོངས་མཛད་དགོས་ཏེ།སློབ་ཕྲུག་གང་དེའི་འཇོན་ཐང་དང་ནུས་རྩལ་གཞི་བྱས་ཏེ་ལུས་ངག་ཡིད་གསུམ་གྱི་སྤྱོད་ལམ་ཚུན་ཆད་ལ་བརྟག་དགོས་པ་རེད།དེར་སློབ་མས་ནི་བླ་མའི་ཡོན་ཏན་གྱི་ཆེ་བའམ་འཇོན་ཐང་ནུས་རྩལ་ལ་རྟོགས་ཤེས་བྱ་རྒྱུ་དང་།བླ་མས་ནི་སློབ་མའི་ཁྱད་ཆོས་ཏེ་ཐུན་མིན་གྱི་འཇོན་རྩལ་རྙེད་རྒྱུ་རབ་ཏུ་གལ་ཆེ།